
	1.
	Likumprojekts (grozījumi)
1. pants. "(6) Ukrainas civiliedzīvotājs, kuram saskaņā ar šo likumu Latvijas Republikā ir piešķirta vai ir bijusi piešķirta pagaidu aizsardzība, ir tiesīgs pieprasīt pastāvīgās uzturēšanās atļauju, ja pirms pastāvīgās uzturēšanās atļaujas pieteikuma iesniegšanas viņš Latvijas Republikā likumīgi uzturējies vismaz piecus gadus nepārtraukti un, pieprasot pastāvīgās uzturēšanās atļauju, iesniedz Ukrainas kompetentās institūcijas izsniegtu apliecinājumu par atbrīvojumu no iesaukšanas Ukrainas aktīvajā dienestā mobilizācijas gadījumā. Pastāvīgās uzturēšanās atļauju piešķir saskaņā ar Imigrācijas likuma 31. pantā noteikto, nepārtrauktās uzturēšanās laikā ieskaitot laiku, kurā Ukrainas civiliedzīvotājs uzturējies Latvijas Republikā uz šajā likumā noteiktās ilgtermiņa vīzas vai uzturēšanās atļaujas pamata, nepiemērojot Imigrācijas likuma 35. panta 7. punktā noteikto pastāvīgās uzturēšanās atļaujas atteikuma iemeslu un uzturēšanās tiesības apliecinošajā dokumentā neveicot ierakstu latviešu un angļu valodā "Pastāvīgais iedzīvotājs – ES". Pastāvīgās uzturēšanās atļauju reģistrē reizi piecos gados un to izsniedz līdz uzturēšanās atļaujas reģistrācijas termiņa beigām.".

 
	Priekšlikums
Par Iekšlietu ministrijas sagatavoto likumprojektu “Grozījumi Ukrainas civiliedzīvotāju atbalsta likumā” (turpmāk – projekts) izsakām šādus priekšlikumus.
1) Lūdzam izvērtēt iespēju precizēt projektu attiecībā uz projekta 1.pantā ietvertajām atsaucēm uz Imigrācijas likuma normām. Imigrācijas likuma 31. un 35.pantā noteiktā kārtība un nosacījumi ir ietverti jaunā likuma redakcijā, ko Saeima 2026. gada 11. jūnijā ir pieņēmusi trešajā lasījumā (Nr.56/Lp14), taču Valsts prezidents likumu ir nodevis Saeimai otrreizējai caurlūkošanai un tas nav stājies spēkā. Šobrīd nav iespējams prognozēt tā atkārtotu izskatīšanu, pieņemšanu un spēkā stāšanos. Ņemot vērā minēto, piedāvājam izvērtēt iespēju projektā neveidot atsauces normu uz spēkā neesošu regulējumu, bet visus nosacījumus izteikt projektā izvērstā veidā.
 
2) Projekta 1. pantā paredzēto Ukrainas civiliedzīvotāju atbalsta likuma 3. panta jauno sesto daļu piedāvājam izvērtēt un iespēju robežās precizēt, kā arī projekta anotācijā sniegt izvērstu skaidrojumu par pastāvīgās uzturēšanās atļaujas termiņa skaitīšanu un tā kontroles mehānismu, kas ļaus pārliecināties par personas uzturēšanos Latvijā. Vēršam uzmanību, ka projektā paredzētais 5 gadu nepārtrauktas uzturēšanās termiņš ir stingrāks nosacījums, nekā tas ir paredzēts citiem ārzemniekiem. Piemēram, šobrīd Imigrācijas likuma 24.panta astotajā daļā ir atruna, ka piecu gadu laikā var būt prombūtne ne ilgāk par sešiem mēnešiem vai gadu, kas ir no personas neatkarīgu apstākļu dēļ (piem. paša vai tuvinieka slimība, citi humāni apstākļi). Tieslietu ministrijas ieskatā prasībām nevajadzētu būt stingrākām, turklāt tām būtu jābūt Ukrainas civiliedzīvotājiem objektīvi izpildāmām. Būtu nepieciešams vērtēt arī iztikas līdzekļu pietiekamību, t.sk. nepieciešams iekļaut bērnus, kuri termiņa skaitīšanas laikā sasniedz 18 gadu vecumu un kļūst pilngadīgi.

